**NOAPTEA MUZEELOR**

**18 mai 2019**

Program de vizitare: 19:00-01:00

Ultima intrare: 00:15

Energie debordantă, prospeţime, sensibilitate, bucurie entuziastă, emoţie şi creativitate exuberantă, fler narativ şi spirit ludic, versatilitate ingenios dozată şi o jovialitate molipsitoare sunt doar câteva dintre ingredientele speciale care fac deliciul unei reţete de neuitat a ediţiei din acest an a Festivalului European „Noaptea Muzeelor”. Chei de lectură insolite puse în act prin interferări spectaculoase de limbaje expresive – *arte vizuale, muzică, scriere creativă şi dans –* vor oferi publicului clujean posibilitatea de a se bucura de o experienţă muzeală cu adevărat memorabilă, al cărei punct central de atracţie devine *„revizitarea”* lucrărilor de referinţă ale Galeriei Naţionale prin *„ochii”* dezinvolţi şi inspiraţi ai tinerilor. Invitaţi să dea formă, într-o manieră personală, impresiei generate asupra lor de întâlnirea cu opera de artă, inventivii noştri colaboratori au recurs la imaginarea unei serii captivante de *„producţii”* culturale care pun în valoare propriul demers de înţelegere şi apropiere a obiectului muzeal studiat, făcând, totodată, şi dovada sensibilităţii deosebite care a marcat ineditul acestei experienţe relaţionale. Din postura de veritabili *„mediatori culturali”*, exersată pentru o singură seară, vor împărtăşi tuturor vizitatorilor muzeului perspectiva raportării lor individuale la semnificaţia operelor de artă selectate, în contrapartida unei prezentări ghidate convenţionale.

**Programul acţiunilor de mediere culturală a patrimoniului muzeal:**

● 19:00-20:00 – Prezentări ghidate interactive pentru copii cu vârste cuprinse între 4 şi 10 ani

● 20:00-21:30 – Interpretări coregrafice

● 21:30-22:30 – Recital pianistic

Prin urmare, un *„meniu de mediere culturală á la carte”* vă aşteaptă să-l descoperiţi şi savuraţi într-o atmosferă destinsă şi reconfortantă, al cărei ambient spectacular îl va constitui cel mai important palat baroc al oraşului: Palatul Bánffy, un edificiu emblematic pentru arhitectura barocă laică de secol XVIII a regiunii intracarpatice, fostă reşedinţă privată reprezentativă a guvernatorului Transilvaniei, contele Bánffy György (1746-1822).

De asemenea, în afara colecţiilor de artă ale Galeriei Naţionale, vor putea fi vizitate gratuit şi următoarele expoziţii cu caracter temporar:

**● „Raul şi Faun. Pictură” –** Expoziţia temporară pune în valoare un corpus important al creaţiei de dată recentă a artistului clujean Călin Raul Anton, absolvent al Academiei de Artă „Ioan Andreescu” din Cluj-Napoca, secţia pictură, promoţia 2000, membru al Uniunii Artiştilor Plastici din România, Filiala Cluj, precum şi a altor prestigioase asociaţii profesionale internaţionale cu sediul la Paris sau în Torino. Pentru mai multe detalii, vă rugăm să accesaţi următorul link: <https://www.macluj.ro/calin-raul-anton.html>

**● „Sinteza retrospectivă Thomas Ditroi (1950-2012)” –** Expoziţia cuprinde lucrări de pictură provenind din colecţia familiei artistului, etalând o fascinantă diversitate tematică ce probează o creativitate şi versatilitate impresionante. Pentru mai multe detalii, vă rugăm să accesaţi următorul link: <https://www.macluj.ro/thomas-ditroi.html>

**● „71 de ani de la proclamarea Independenţei Statului Israel” –** Expoziţia cu caracter istorico-documentarreuneşte piese unicat de filatelie, fotografie, carte poştală, numismatică şi documente istorice din colecţia privată Andrei Klein, edificatoare pentru evoluţia acelor valori fundamentale care au contribuit la crearea şi existenţa unuia dintre cele mai moderne state ale Orientului Mijlociu.

Pentru mai multe detalii, vă rugăm să accesaţi următorul link: <https://www.macluj.ro/71-de-ani-de-la-proclamarea-independentei-statului-israel.html>

**● „Hight Light. Pictură”** – Expoziţia de grup a artiştilor Ioana Antoniu, Elian, Andor Kőmives, Radu Pulbere şi Radu Şerban propune o selecţie de lucrări recente, reunite sub un generic problematic care relevă discursuri diverse, dar complementare. Pentru mai multe detalii, vă rugăm să accesaţi următorul link: <https://www.macluj.ro/expozitia-high-light.html>

**Iniţiator şi coordonator principal al evenimentului:**

Alexandra Sârbu, Muzeul de Artă Cluj-Napoca

**Coordonatori externi:**

Anamaria Tomiuc şi Andrei Budescu, Universitatea de Artă şi Design Cluj-Napoca

Loredana Crăciun, Liceul de Coregrafie şi Artă Dramatică „Octavian Stroia” – Cluj-Napoca

**Cu participarea:**

**Universitatea de Artă și Design Cluj-Napoca:** Carolina Beu, Andreea Brumă, Laura Carpov-Hrițac, Alexandra Chartin, Anett Czimbalmos, Ingrid Dan, Cristina Deva, Andra Gerin, Alina Grozav, Andrei Hîngan, Mădălina Istrate, Veniamin Malimon, Mădălina Matei, Roberta Nagy, Bianca Pîrvu, Miriam Pop, Patricia Suciu, Teodora Șerban, Bianca Vițcu.

**Liceul de Coregrafie și Artă Dramatică „Octavian Stroia” – Cluj-Napoca:** Andreea Aron, Daniel Bota, Denisa Budușan, Anda Chiorean, Cora Dan, Rareș Danciu, Sergiu Girati, Cristiana Gruia, Larisa Mocan, Cristina Mudura, Agatha Olah, Ștefania Oltean, Eduard Petean, Andra Popescu, Alexandra Socaciu, Alexandra Şarcă, Bianca Tatiș, Carmen Timiș, Alina Tomescu, Simina Torsin, Daria Vermeșan.

**Academia de Muzică „Gheorghe Dima”:** Luca Pulbere, Ioana Vețean-Muntean.